Eurovision laulukilpailu 2022
Muut maat

Andorra – Andorran vuoden 2009 euroviisuedustaja Susanne Georgi kertoi elokuussa 2020, että Andorran hallitus olisi sopinut suullisesti maan paluusta Euroviisuihin ja suunnitteilla oli palata kilpailuun vuonna 2022. Andorran hallitus kuitenkin ilmoitti myöhemmin, että maa ei palaa kilpailuun vuonna 2022. 19. kesäkuuta 2021 myös maan yleisradioyhtiö RTVA vahvisti, että maa ei osallistu kilpailuun vuonna 2022.
Bosnia ja Hertsegovina – Kesäkuussa 2021 Bosnian ja Hertsegovinan televisioyhtiö BHRT ilmoitti, että olisi epätodennäköistä, että maa palaisi kilpailuun vuonna 2022 tai lähivuosina, ellei rahoitustapaa ratkaista. 12. lokakuuta 2021 BHRT vahvisti, ettei maa palaa kilpailuun vuonna 2022 rahoitusongelmista johtuen.
Liechtenstein – Elokuussa 2021 Liechtensteinin yleisradioyhtiö 1FLTV ilmoitti, että maa ei tule debytoimaan kilpailussa vuonna 2022. Maan osallistuminen on toistaiseksi mahdotonta, sillä  1FLTV ei kuulu Euroopan yleisradiounioniin. Jäsenyys on ehdoton edellytys laulukilpailuun osallistumiselle.
Luxemburg – 18. elokuuta 2021 Luxemburgin yleisradioyhtiö RTL ilmoitti, että maa ei osallistu kilpailuun vuonna 2022. Luxemburg osallistui viimeksi Euroviisuihin vuonna 1993.
Marokko – Israelin ja Marokon rauhansopimuksen allekirjoittamisen jälkeen 10. joulukuuta 2020, maan osallistuminen Eurovision laulukilpailuun on tullut taas mahdolliseksi. Israelin televisioyhtiön (IPBC) radio-ohjaaja Eran Sikurel kehotti Marokkoa palaamaan kilpailuun Twitter-tilillään, mutta vastausta ei ole vielä saatu. Maa ei kuitenkaan ollut EBU:n julkaisemalla osallistujalistalla.
Monaco – 30. elokuuta 2021 Monacon televisioyhtiö TMC ilmoitti, että Monaco ei palaa kilpailuun vuonna 2022.
Skotlanti – 23. toukokuuta 2021 Skotlannin kansallispuoluetta Ison-Britannian parlamentin alahuoneessa edustava Alyn Smith ilmoitti haluavansa maan osallistuvan Eurovision laulukilpailuun erillään Yhdistyneestä kuningaskunnasta syyttäen BBC:tä ja sen tapaa toimia kilpailussa. Euroopan yleisradiounioni EBU ilmoitti tämän olevan toistaiseksi mahdotonta, koska BBC on vastuussa hakemuksesta kilpailuun, joka koskee koko Yhdistynyttä kuningaskuntaa.
Slovakia – Kesäkuussa 2021 Slovakian yleisradioyhtiö RTVS vahvisti, että maa ei osallistu kilpailuun vuonna 2022. Syyksi maa on edellisinä vuosina kertonut olevan vähäinen kiinnostus kilpailua kohtaan.
Turkki – 19. kesäkuuta 2021 Turkin yleisradioyhtiö TRT:n pääjohtaja İbrahim Eren sanoi, että EBU:n ja maan yleisradioyhtiön kanssa on aloitettu keskustelu osallistumisesta Eurovision laulukilpailuun. Maa ei kuitenkaan ollut EBU:n julkaisemalla osallistujalistalla.
Unkari – 11. lokakuuta 2021 Unkarin yleisradioyhtiö MTVA julkaisi säännöt vuoden 2022 A Dal -kilpailulle, jota on käytetty kansallisena valintakilpailuna Eurovision laulukilpailuun. Säännöissä ei mainittu vuoden 2022 kilpailua ja osa niistä ei vastannut Euroviisujen sääntöjä. Unkari ei ollut mukana EBU:n julkaisemalla osallistujalistalla.
Valko-Venäjä – 28. toukokuuta 2021 Euroopan yleisradiounioni EBU keskeytti Valko-Venäjän yleisradio BTRC:n jäsenyyden. Yhtiölle annettiin kaksi viikkoa aikaa vastata ennen eron voimaantuloa, mutta se ei tehnyt niin ainakaan julkisesti. BTRC erotettiin virallisesti 1. heinäkuuta 2021, jolloin maa menetti oikeudet osallistua kilpailuun. Valko-Venäjä ei siis osallistu vuonna 2022.
Venäjä – 25. helmikuuta 2022 EBU kielsi Venäjän osallistumisen vuoden 2022 kilpailuun. Tämä oli seuraus siitä, että Venäjä hyökkäsi Ukrainaan 24. helmikuuta 2022. Tätä ennen Venäjän osallistuminen oli kielletty jo monista eri urheilutapahtumista. Aikaisemmin 25. helmikuuta EBU oli kertonut Venäjän saavan osallistua, mutta muutti päätöstään myöhemmin samana päivänä. Jo ennen tätä useat maat olivat ilmoittaneet vetäytyvänsä kilpailusta, jos Venäjä on mukana. Kiellon tultua julki Venäjä erosi omaehtoisesti EBU:sta.